钦定古今图书集成/方舆汇编/职方典/第1127卷 > 汉阳府星野考 府志
## 钦定古今图书集成/方舆汇编/职方典/第1127卷 > 汉阳府星野考 府志

分野

《春秋纬》：自大别以东，至雷泽九江、荆州，属衡星。按《汉书天文志》：“南宫朱鸟权衡。” 孟康注曰：太微为衡也。《星经》玉衡，北斗第五星，主荆州。尝以五卯日候之。

《大别郡》之镇山，自此以东，属衡，则不耑《主翼轸》，然周回数百里内，又未可拘也。

《元命苞轸》星，散为荆州。

《史记》：“翼轸荆州。翼二十二星，凡十九度。轸四星，凡十七度也。”

《晋书》：江夏入翼十二度。

《唐书》：翼、轸，鹑尾之次巳初，起张十五度，中翼十二度，终张九度。其分野自房陵、白帝而东，尽汉之南郡江夏，东达庐江。

《宋天文志》：“北斗第二星曰璇，其分为楚。”

按《翼》十二度为“江夏之分” ，则今武昌、兴国、江夏、嘉鱼、蒲圻、咸宁、崇阳、通城、大冶、通山、汉阳、汉川、黄州、黄冈、蕲水、黄陂、罗田、麻城、蕲州、黄梅、广济、黄安、云梦、安陆、应城、孝感诸地是也。一度计二千九百二十三里。

按《通志》载星野正占，皆主陈卓、邢昺之言，汉阳列于翼十二度矣。又引《春秋文耀钩》云：“大别以东，并属衡星” ，则一郡而有二占也。夫度之广远，至有二千馀里，其中五星次舍，客曜推移，为祥为咎，岂片丸黑子，地所能当？而况杂应纷纭，如《晋宋天文志》所云：“牛女之间，天市之内皆主楚，地候悉不爽乎？” 噫！天道远矣，必有知而详言之者。